b'\n_START_ARTICLE_\nAugust Giacomo Jochmus\n_START_SECTION_\nLiv og gerning\n_START_PARAGRAPH_\nHan begyndte med at g\xc3\xa5 handelsvejen, men opgav snart denne for 1827 at rejse til Gr\xc3\xa6kenland, hvor han fik ans\xc3\xa6ttelse som kaptajn og adjutant hos general Church og senere i krigsministeriet. Da han blev tvungen til at forlade Gr\xc3\xa6kenland, gik han til England og tr\xc3\xa5dte ind i den fremmedlegion, der sendtes til hj\xc3\xa6lp for dronning Isabella. I spansk tjeneste avancerede han i 1837 til brigadegeneral og var under Espartero generalstabschef ved nordh\xc3\xa6ren.\n_START_SECTION_\nFelttoget i Syrien\n_START_PARAGRAPH_\nEfter borgerkrigens afslutning rejste han 1838 tilbage til England, hvorfra han af Palmerston sendtes til Konstantinopel for at v\xc3\xa6re behj\xc3\xa6lpelig med udarbejdelsen af en plan for det forest\xc3\xa5ende felttog i Syrien. Under dette udn\xc3\xa6vntes han til divisionsgeneral og pasha, blev generalstabschef ved den forenede tyrkisk-engelsk-\xc3\xb8strigske h\xc3\xa6r og udm\xc3\xa6rkede sig ved indtagelsen af Acre. I slutningen af 1840 fik han overkommandoen over den tyrkiske operationsh\xc3\xa6r, som han f\xc3\xb8rte til felttogets afslutning det f\xc3\xb8lgende \xc3\xa5r, ansattes der efter i krigsministeriet i Konstantinopel, indtil Martsbev\xc3\xa6gelsen i Tyskland 1848 foranledigede ham til at rejse hjem._NEWLINE_Af \xc3\xa6rkehertug Johan udn\xc3\xa6vntes han til rigsminister (udenrigs- og marineminister) og trak sig ved ministeriets opl\xc3\xb8sning i 1849 tilbage til privatlivet. Han oph\xc3\xb8jedes efter krigen i Italien 1859 til friherre og efter krigen 1866 til feltmarskall\xc3\xb8jtnant._NEWLINE_Han havde 1853\xe2\x80\x941855 og 1870\xe2\x80\x941871 foretaget rejser omkring jorden.\n_START_SECTION_\nForfatterskab\n_START_PARAGRAPH_\nHans samlede skrifter blev udgivet af Thomas i Berlin 1883\xe2\x80\x941884.'